रांची. रिम्स के गायनी सी-1 वार्ड से बुधवार को एक महिला मां के सामने से उसकी एक दिन की बच्ची चुरा ले गई। घटना बुधवार सुबह करीब आठ बजे घटी। देर रात तक महिला और बच्ची को कोई पता नहीं चल पाया था। पिठौरिया थाना क्षेत्र के चरदी गांव के पंचम पाहन की पत्नी उर्मिला देवी डॉ. वी मोइत्रा के यूनिट में भर्ती थी।
उन्होंने मंगलवार शाम सवा पांच बजे बेटी को जन्म दिया था। बच्चा चोरी होने के बाद उर्मिला ने उपाधीक्षक डॉ. गोपाल प्रसाद श्रीवास्तव को लिखित शिकायत की। इसके बाद उसे अस्पताल से डिस्चार्ज कर दिया गया। यह बच्ची उर्मिला की पांचवीं बेटी थी। अन्य महिला मरीजों ने बताया कि चोरी करने वाली महिला पिछले एक सप्ताह से वार्ड में घूम रही थी।
बच्ची को चुराने वाली सीसीटीवी कैमरे में कैद
बुधवार शाम वार्ड के मेनगेट और कॉरिडोर में लगे सीसीटीवी फुटेज को खंगाला गया। इसमें उक्त महिला सुबह 6:30 बजे उर्मिला के पास पहुंची। 7:02 बजे दोनों साथ-साथ हंसते हुए बाहर निकली। उस समय बच्ची उस महिला की गोद में थी। दोनों आठ बजे तक कॉरिडोर में रही। इस दौरान सिर्फ दस मिनट ही बच्ची मां की गोद में दिखी। इससे साफ है कि उस महिला ने उर्मिला को पूरी तरह विश्वास में लिया और बच्ची को लेकर चंपत हो गई।
उर्मिला बोलीं, पहले जान-पहचान की, फिर खेलाने के नाम पर बच्ची को लिया और चुरा ले गई
उर्मिला ने कहा, मैं मंगलवार दोपहर तीन बजे रिम्स पहुंची। मुझे लेबर रूम में भर्ती कर लिया गया। शाम सवा पांच बजे सामान्य प्रसव से बेटी हुई। उसका वजन ढाई किलो था। रात करीब 11 बजे मुझे वार्ड में शिफ्ट किया गया। रात भर बेटी मेरे साथ थी। सुबह काले रंग की एक महिला मेरे पास आई। मेरे पास बैठ गई। कहा, मेरा बेटा भी यहीं भर्ती है। तेरी बेटी को खेलाएं। यह कहते हुए बच्ची को गोद में उठा लिया। उसे लेकर वार्ड से बाहर निकली। मैं भी साथ में थी। एक घंटे तक बेटी उसके पास ही थी। फिर मेरी भाभी ने उसे तेल लगाया । मैंने दूध पिलाया। इसके बाद फिर उस महिला ने उसे गोद में उठा लिया। मैं वार्ड में लौट आई। सोचा, उसका बच्चा भी यहीं भर्ती है। कहां जाएगी। बेटी को लाकर दे देगी। जब काफी देर तक नहीं लौटी तो खोजबीन शुरू की। लेकिन न महिला मिली और न ही बच्ची। उर्मिला ने कहा, वह महिला रात में भी अस्पताल में ही थी। सबके पास जाकर बच्चों को गोद में लेती थी। घटना की सूचना बरियातू थाने को दी। लेकिन पुलिस भी आकर बिना कुछ किए ही लौट गई। उर्मिला ने कहा कि उसकी चार बेटियां हैं। बड़ी बेटी 16 साल की और छोटी ढाई साल की है।
उपाधीक्षक बोले-मामला संदेहास्पद
उपाधीक्षक गोपाल प्रसाद श्रीवास्तव के मुताबिक उर्मिला ने बताया कि एक महिला उसे झांसे में लेकर बेटी को ले भागी। लेकिन सीसीटीवी फुटेज से मामला संदेहास्पद लग रहा है। क्योंकि बच्ची चोरी करने वाली महिला की गोद में थी और उर्मिला खाली हाथ।
आगे की स्लाइड्स में देखें, फोटो...
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva